KLASA: 034-06/24-01/44

URBROJ: 711-02-01/05-2024-02

Zagreb, 18. listopada 2024.

**SAŠA BUKOVAC**

**vršitelj dužnosti ravnatelja Agencije za plaćanja u**

**poljoprivredi, ribarstvu i ruralnom razvoju**

**Predmet: očitovanje na zahtjev Saše Bukovca**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 3. listopada 2024. zaprimilo je zahtjev za očitovanjem koji je podnio Saša Bukovac, vršitelj dužnosti ravnatelja Agencije za plaćanja u poljoprivredi, ribarstvu i ruralnom razvoju.

Uz podnesenom zahtjevu podnositelj je naveo da je 10. rujna 2024. imenovan vršiteljem dužnosti ravnatelja Agencije za plaćanja u poljoprivredi, ribarstvu i ruralnom razvoju do imenovanja novog ravnatelja i da se u ovom trenutku nema namjeru prijaviti na natječaj za ravnatelja te moli informaciju je li u obvezi ispunjavati imovinsku karticu.

Podnositelj je također 9. listopada 2024. podnio zahtjev za davanjem mišljenja u kojem je zatražio odgovor je li obvezan podnijeti imovinsku karticu s obzirom na to da je imenovan vršiteljem dužnosti ravnatelja do izbora novoga te da se natječaj za novog ravnatelja otvara za tjedan dana na kojem neće sudjelovati. Povodom navedenog zahtjeva otvoren je predmet pod klasifikacijskom oznakom KLASA: 034-05/24-01/145.

Povjerenstvo je Zaključkom od 10. listopada 2024. KLASA: 034-05/24-01/145, URBROJ: 711-02-01/05-2024-02, spojilo predmete KLASA: 034-06/24-01/44 i KLASA: 034-05/24-01/145 s obzirom na to da se oba odnose na istog podnositelja i isti sadržaj pri čemu je Povjerenstvo stvarno i mjesno nadležno za davanje očitovanja.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 62. sjednici održanoj 18. listopada 2024., daje očitovanje kako slijedi.

Člankom 3. stavkom 1. točkom 45. ZSSI-a propisano je da su ravnatelji i zamjenici ravnatelja agencija kojima je osnivač Republika Hrvatska obveznici u smislu toga Zakona.

Osnivač Agencije za plaćanja u poljoprivredi, ribarstvu i ruralnom razvoju je Republika Hrvatska sukladno članku 2. stavku 1. Zakona o osnivanju Agencije za plaćanja u poljoprivredi, ribarstvu i ruralnom razvoju („Narodne novine“, br. 30/09. i 56/13.).

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom. Sukladno članku 10. stavku 2. ZSSI-a obveznici su dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 37. stavcima 1. i 2. Zakona o ustanovama („Narodne novine“, broj 76/93., 29/97., 47/99., 35/08., 127/19. i 151/22.) propisano je da je ravnatelj voditelj ustanove ako zakonom nije drugačije određeno te je propisano da ravnatelj organizira i vodi rad i poslovanje ustanove, predstavlja i zastupa ustanovu, poduzima sve pravne radnje u ime i za račun ustanove, zastupa ustanovu u svim postupcima pred sudovima i ovlaštenim javnopravnim tijelima, pri čemu je odgovoran za zakonitost rada ustanove.

Člankom 40. Zakona o ustanovama propisano je da se, ako zakonom nije drukčije određeno, ravnatelj ustanove imenuje:

1. na temelju javnog natječaja, ako je osnivač ustanove Republika Hrvatska ili jedinica lokalne i područne (regionalne) samouprave ili pravna osoba kojoj je osnivač Republika Hrvatska ili jedinica lokalne i područne (regionalne) samouprave,

2. sukladno aktu o osnivanju, ako je osnivač ustanove druga pravna ili fizička osoba, odnosno ako su druge pravne i/ili fizičke osobe jedini osnivači ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Sukladno navedenom, vršitelj dužnosti ravnatelja ustanove imenuje se kako bi se osigurao nesmetan kontinuitet u radu ustanove do imenovanja ravnatelja ustanove po redovitoj proceduri temeljem provedenog javnog natječaja.

Imajući u vidu da je podnositelj zahtjeva prema vlastitim navodima imenovan vršiteljem dužnosti ravnatelja Agencije za plaćanja u poljoprivredi, ribarstvu i ruralnom razvoju počevši od dana 10. rujna 2024. do imenovanja novog ravnatelja te da se nema namjeru prijaviti na javni natječaj za ravnatelja koji se uskoro raspisuje, Povjerenstvo ističe da se Saša Bukovac, s obzirom na ograničeno vrijeme u kojem će obnašati funkciju vršitelja dužnosti ravnatelja te da neće biti kandidat za ravnatelja u postupku temeljem javnog natječaja, ne smatra obveznikom iz članka 3. stavka 1. točke 45. ZSSI-a slijedom čega nije u obvezi podnijeti imovinsku karticu Povjerenstvu, pod uvjetom da se ne izmijene okolnosti na koje se podnositelj poziva i temeljem kojih je dano ovo mišljenje.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Saša Bukovac, na adresu e-pošte
2. Objava na internetskoj stranici Povjerenstva
3. Pismohrana